
	[bookmark: nev]JÉKEI BALOGH VIOLA
violabalogh12@gmail.com
újlatin nyelvek és kultúrák (spanyol)
BA, 7. félév
Eötvös Loránd Tudományegyetem
Bölcsészettudományi Kar
	
[bookmark: _GoBack]






Témavezető:
	Dr. Kutasy Mercédesz
egyetemi docens, ELTE BTK




Természeti, városi és szimbolikus chilei tájak Víctor Jara költői-zenei munkásságában

A hatvanas évek Chiléjében felvirágzó, majd 1973-ban a katonai hatalomátvétel által hirtelen és tragikusan elfojtott Nueva Canción (Új Dal) mozgalom Latin-Amerikának kiemelkedő fontosságú zenei irányzata, amely az autochton népzenei hagyomány és népköltészet kreatív újragondolásával jött létre. Az új típusú dal eszköztárában elsőbbséget élvez a dalszöveg üzenete, hiszen a művész társadalmi helyzeteket foglal dalba. A népszerű előadóművész, egyetemi tanár, színházi szakember Víctor Jara munkássága alapvetően meghatározta a mozgalom kialakulását, annak hitét abban, hogy az „énekelt vers” képes társadalmi változást hozni. Jara 40 évesen, 1973-ban a Pinochet rezsim áldozata lett. Az elnyomó hatalommal szembeforduló életműve a sorsával és művészetével eggyé forrva vált szimbólummá. A poétikai életművet konkrét társadalomtörténeti hátterében, a chilei és latin-amerikai művészet, valamint a korabeli zenei revival-mozgalmak kontextusában vizsgálom.
Víctor Jara dalszövegköltészetében az ember identitása elválaszthatatlan a földdel, a tájjal való kapcsolatától, azzal összetett kölcsönhatásban áll. A táj egyszerre kulturális hagyományok hordozója, biztosítja az ember létfenntartását, határozza meg a világképét, kibontakozási lehetőségeit. Jara a chilei társadalomról egy olyan új víziót kínál, amely már távol áll a nép és a népművészet konzervatív, romantikus idealizálásától, sematizálásától. Mindig a konkrét aktualitásból indul ki. Dalszövegeiben megénekli a táj honos típusait és ember alkotta tájainak teljes spektrumát, mikro- és makrovízióiban időtlen, szimbolikus tájakat alkot, amelyek részleteikben Chilét idézik, de univerzális tartalmakat kínálnak.
Tanulmányom Victor Jara költői és zenei életművét több szempontú, interdiszciplináris megközelítésben, tágabb társadalmi-politikai kontextusában, integrált szemlélettel mutatja be. Szövegközpontú kutatásom – a tájszimbolikát vezérfonalul választva – a dalszövegköltészetet a zenével, a folklór hagyományokkal, a színházi elemekkel, az albumok vizuális motívumaival egységben vizsgálja, azt remélve, hogy ezzel hozzájárul az életmű egészének alaposabb megismeréséhez, részletező feltárásához.

